Regionsudvalgets udtalelse om "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget Strukturfondsprogrammering 2002-2006: en foreløbig vurdering af URBAN-initiativet"

(2003/C 128/11)

REGIONSUDVALGET HAR -

under henvisning til meddelelsen fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget - Strukturfondsprogrammering 2002-2006: en foreløbig vurdering af URBAN-initiativet (KOM(2002) 308 endelig),

under henvisning til Kommissionens beslutning af 14. juni 2002 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til formandens beslutning af 23. september 2002 om at lade udarbejde en udtalelse og henvise til det forberedende arbejde til Underudvalget for Territorial Samhørighed,

under henvisning til sin udtalelse om Kommissionens meddelelse til medlemsstaterne om fastlæggelse af retningslinjer for et fællesskabsinitiativ vedrørende fokusering på den økonomiske og sociale revitalisering af kriseramte byer og bydele for at fremme en bæredygtig genopretning (URBAN) (KOM(1999) 477 endelig) (CdR 357/1999 fin)(1),

under henvisning til sin udtalelse af 15. juni 2000 om Kommissionens forslag til Europa-Parlamentets og Rådets afgørelse om en fælles ramme for samarbejde til fordel for en bæredygtig udvikling af bymiljøet (KOM(1999) 557 endelig) (CdR 134/2000 fin)(2),

under henvisning til sin udtalelse af 4. april 2001 om Kommissionens endelige rapport om miljørevision i byer (CdR 190/2000 fin)(3),

under henvisning til sin udtalelse af 15. februar 2001 om den europæiske regionalpolitiks struktur og målsætninger i sammenhæng med EU-udvidelsen og globaliseringen: åbning af debatten (CdR 157/2000 fin)(4),

under henvisning til sin udtalelse om anden rapport om økonomisk og social samhørighed af 31. januar 2001 (KOM(2001) 24 endelig) (CdR 74/2001 fin)(5),

under henvisning til sin udtalelse om første situationsrapport om økonomisk og social samhørighed - konklusioner og næste skridt (KOM(2002) 46 endelig) (CdR 101/2002 fin)(6),

under henvisning til forslag til Regionsudvalgets udtalelse, som blev vedtaget af Underudvalget for Territorial Samhørighed den 4. december 2002 (CdR 322/2002 rev.), med Sally Powell (medlem af Hammersmith and Fulham London Borough Council med ansvar for byfornyelse, (UK/PSE)) som ordfører,

og ud fra følgende betragtninger,

Bydimensionen er afgørende for økonomisk, social og territorial samhørighed i EU.

Der er en klar erkendelse af, at samtidig med at byerne har et betydeligt potentiale som økonomiske centre for udvikling, står de over for akutte fattigdoms- og miljøbelastningsprogrammer.

Byerne spiller en afgørende rolle i forbindelse med gennemførelsen af EU's hovedmål om økonomisk og social samhørighed, beskæftigelse, konkurrenceevne og miljømæssig bæredygtighed.

Den Europæiske Union opfordrer alle aktører til at engagere sig i bestræbelserne på at opfylde målsætninger af tværeuropæisk interesse såsom bæredygtig udvikling, Lissabon-dagsordenen og lige muligheder -

på sin 48. plenarforsamling den 12. og 13. februar 2003 (mødet den 13. februar) enstemmigt vedtaget følgende udtalelse.

Regionsudvalget

1. stiller sig positiv over for den foreløbige vurdering af URBAN II, som giver et godt overblik over programmet i dets første stadier, og ser dette og midtvejsevalueringen, som er planlagt til 2003, som vigtige faktorer i udviklingen af en fremtidig fælles samhørighedspolitik;

2. støtter erkendelsen af, at byudvikling politisk prioriteres stadig højere i EU, og er enig i, at URBAN i høj grad bidrager til at løse de problemer, som kriseramte bydele står overfor;

3. er enig i, at den mest effektive måde at løse lokale problemer på er via en integreret tilgang til sociale, økonomiske og miljømæssige spørgsmål;

4. anerkender den høje indre merværdi af URBAN-initiativet, når det gælder fremme af udviklingen og gennemførelsen af bæredygtige økonomiske og sociale revitaliseringsstrategier, som er særligt innovative og gør EU-interventionerne mere synlige for borgerne;

5. bifalder den stærke partnerskabsstrategi, som er kernen i URBAN, idet den udgør den mest effektive måde til at sikre udviklingen af passende lokale løsninger på lokale problemer, og er enig i, at URBAN har formået at inddrage lokalgrupper i udviklingen af lokalt baserede revitaliseringsaktiviteter;

6. understreger dog, at mange af byområderne, som står over for de største og fleste udfordringer, mangler den lokale infrastruktur, som er nødvendig for, at lokalsamfundene kan engagere sig effektivt. Det kan kræve omfattende støtte at sætte lokale organisationer i stand til at forvalte projekter, og Regionsudvalget mener, at en vigtig del af processen til opbygning af denne kapacitet består i at give områderne tid til at udvikle infrastruktur til at administrere og levere de i sagens natur komplekse programmer;

7. stiller sig positiv over for den høje grad af decentralisering under URBAN og bemærker den afgørende, ofte ledende, rolle, som lokale og regionale myndigheder spiller i forvaltningen af programmer;

8. anmoder Kommissionen om at undersøge, hvorledes dette kan forbedres ved at kræve, at lokale og regionale myndigheder inddrages og etablerer partnerskaber i forbindelse med forberedelsen og gennemførelsen af fremtidige programmer med sigte på økonomisk og social samhørighed, for eksempel gennem trepartsaftaler i overensstemmelse med principperne om god forvaltningsskik, ikke kun hvad angår de hidtil omfattede lokale områder, men også inden for strategisk planlægning af store områder af bymæssig karakter, som ikke indgår som støtteområder i Urban II;

9. anerkender nødvendigheden af at øge støtten til socialt meget dårligt stillede områder, men mener også, at der er et grundlæggende behov for at opbygge relationer mellem byområder, der har brug for hjælp, og byområder i fremdrift. Den nuværende fremgangsmåde er ikke et skridt i den rigtige retning, da den ikke tillader, at støttemidler anvendes uden for det støtteberettigede område;

10. finder det vigtigt, at der udvikles URBAN-programmer, som kombinerer foranstaltninger til forbedring af byernes økonomiske konkurrenceevne med foranstaltninger til forbedring af tjenesteydelser og miljø og fremme af sociale integration i belastede bydele;

11. anmoder Kommissionen om at lægge større vægt på bæredygtighed i slutningen af programperioden. Koncentrationen af ressourcer i et lille område er en vigtig faktor, når det drejer sig om at opmuntre lokalsamfund til at arbejde i partnerskaber og til at opbygge kapacitet, men når støtten bortfalder, er der risiko for, at det samme vil ske med partnerskaberne;

12. bifalder fokuseringen på EU-anliggender, bl.a. social integration, som frem for alt har betydning for indvandrere, flygtninge og etniske minoritetsgrupper, og henstiller på det kraftigste til, at erfaringerne med denne tematiske indfaldsvinkel anvendes i den fremtidige udvikling af samhørighedspolitik og strukturfondene;

13. anerkender værdien af fleksibilitet i udvælgelsen af områder og anvendelsen af en række indikatorer, som tillader, at der tages hensyn til både EU's og medlemsstaternes prioriteter samt til specifikke regionale og lokale forhold, og fremhæver nødvendigheden af, at man i overensstemmelse med subsidiaritetsprincippet inddrager medlemsstaterne og regionale og lokale myndigheder i udvælgelsen af områder, der er berettigede til støtte fra strukturfonden, uden at dette må føre til en renationalisering af regionale udviklingspolitikker og -aktiviteter;

14. fremhæver dog behovet for at opnå samhørighed og for, at Kommissionen fastsætter klare retningslinjer for principperne og objektive kriterier for udvælgelse;

15. er af den faste overbevisning, at det er nødvendigt at forenkle de administrative procedurer, hvis programmerne skal gennemføres på den mest fordelagtige og effektive måde. Der har været gode erfaringer med at anvende en samlet fond i URBAN, og Regionsudvalget anmoder Kommissionen om at undersøge, hvorvidt denne fremgangsmåde kan anvendes i fremtidige programmer;

16. fremhæver værdien af at indbygge netværker og udveksling af erfaringer og god praksis i programmerne og bifalder, at udveksling af erfaringer mellem byer for første gang indgår i et fællesskabsprogram; udvalget Kommissionen om at sikre, at lokale og regionale myndigheder inddrages i disse aktiviteter;

17. anerkender, at intensiv hjælp under URBAN II er afgørende for at kunne løse de problemer, som kriseramte bydele står overfor. Regionsudvalget er dog af den overbevisning, at URBAN's fremgangsmåde med at iværksætte aktiviteter i mindre målestok ikke er tilstrækkelig til at løse strukturproblemer i byområder eller til at støtte deres potentiale for at fremme vækst og opfylde målene på Lissabon-dagsordenen. Regionsudvalget opfordrer kraftigt til, at byområdernes problemer får højere prioritet i regionalpolitikken efter 2006.

Bruxelles, den 13. februar 2003.

Albert Bore

Formand for

Regionsudvalget

(1) EFT C 156 af 6.6.2000, s. 29.

(2) EFT C 317 af 6.11.2000, s. 33.

(3) EFT C 253 af 12.9.2001, s. 12.

(4) EFT C 148 af 18.5.2001, s. 25.

(5) EFT C 107 af 3.5.2002, s. 27.

(6) EUT C 66 af 19.3.2003, s. 11.